Preke Romeine 8:32
Geliefdes, genade en vrede vir u van God ons Vader
en die Here Jesus Christus deur die kragtige werking van God die Heilige Gees.
Teks: Romeine 8:32
Hy het sy eie Seun nie gespaar nie, maar Hom oorgelewer om ons almal te red.
Dit is tog opvallend dat ons in die Bybel 'n lied van jubeling en blydskap raakloop waarin iemand juig omdat iemand anders se kind dood is. Paulus roem van vreugde omdat God sy Seun laat sterf het, omdat Hy sondaars liefhet!
Paulus sê met verstomming: Wat sal ons van al hierdie dinge sê? Of, soos die nuwe Afrikaanse verytaling dit stel: Wat is nou ons gevolgtrekking oor al hierdie dinge?
Sy gevolgtrekking is dat God so vir ons is in sy liefde dat Hy sy Seun laat sterf het, en daarom sal Hy alles aan ons gee.
In hierdie preek kyk ons na die "alles" wat ons daaruit kry dat die Here sy Seun nie gespaar het nie:
1. Deur sy lyde kry ons genade.
2. Hy is veroordeel sodat ons vrygespreek kan word.
3. Hy is deur God vervloek sodat ons die ewige lewe kan hê.
Dink daaraan dat 'n derde van die engele teen die Here in sonde geval het. Hulle was in die hemel en hulle was direkte aanskouers van sy heerlikheid.
Die Here het aan hulle geen genade bewys nie. Dit is regverdig.
Daarna het die Here in Noag se tyd die hele ou wêreld laat verdrink en net agt mense gered. Dit was ook regverdig.
Mens kan jouself sekerlik die vraag vra of die Here dan nie die mense wat Hyself geskape het, liefhet nie. Verwerp Hy dan die werke van sy hande?
Die Here gee die antwoord in Romeine 11:20. Die Here gebruik die beeld van 'n boom om die saak te verduidelik.
Die verwerptes is takke wat afgekap is omdat hierdie takke nie glo nie. Die Here waarsku dadelik dat elkeen moet ligloop om nie dieselfde pad te loop nie:
Jy sal wel sê: "Takke is afgekap sodat ek daar ingeënt kon word. Dis waar. Hulle is uitgekap omdat hulle nie geglo het nie. ; jy is daar geënt omdat jy glo. Moenie daaroor hoogmoedig wees nie; hou rekening met God, want as Hy die natuurlike takke nie ontsien het nie, sal Hy jou dalk ook nie ontsien nie."
Tot hiertoe is dit baie maklik om die Here se regverdigheid te verstaan.
Maar dan lees ons in sy Woord dat Hy sy eie Seun wat nooit enige sonde gedoen het nie, laat sterf het. Wie kan dit verstaan?
Hierdie Seun van God het die wet van die Here volmaak nagekom.
Hy het niks anders gedoen nie as net om die wil van die Here na te kom nie.
Maar Hy is oorgelewer.
In hierdie proses van oorgelewer wees moes Hy in die hof verneder word;
is Hy aan Jode en heidene oorgelewer;
is Hy bespot en gesmaad;
het hulle Hom in die gesig gespoeg en geslaan;
en Hom met dorings gekroon en met gesels stukkend geslaan.
As ons dink hoe Dawid gehuil het oor 'n goddelose kind soos Absalom, hoe sal ons verstaan hoe die Here dit reggekry het om sy Seun uit liefde vir ons sondaars oor te lewer?
In Hebreërs 5:7 word die seer wat Jesus deurgemaak het, beskryf:
Gedurende sy aardse lewe het Hy aan God, wat Hom uit die dood kon red, gebede en smekinge geoffer met harde geroep en met trane.
Wat was die rede waarom die Here waarom die Here sy Seun deur sulke ontsetting laat gaan het dat selfs die hemel en die aarde en die graftes in beweging gekom het? Die antwoord is:
Die Here se oneindige liefde vir ons.
Hy het dit gedoen om aan ons genade te bewys.
Deur die lyding van Jesus Christus is die volle straf vir ons sondes gedra.
Omdat God nie dubbeld straf nie, daarom bly daar vir ons net een ding oor: die genade van God.
Jesus is op geen manier gespaar nie. Hy is op baie maniere veroordeel en verontreg, sodat God se vrede oor ons kan kom.
Dink daaraan dat Hy oorgegee was aan iemand soos Judas om Hom te gaan verraai vir 30 sikkels silwer.
Hy was uitgelewer aan 'n klomp wraaksugtige Jode wat met beplande en oneerlike verdraaiings probeer het om Jesus skuldig te bewys aan geloofsoortredings.
Daarna is Jesus aan twee heidene oorgelewer wat as regters oor sy saak moes oordeel. Dink aan die vernedering dat Hy, wat die ewige Regter is, deur heidene wat Hom nie eers ken nie, geoordeel moes word.
Dink ook daaraan dat sy veroordeling gebeur het omdat Hy onskuldig was en dat Hy juis deur hierdie proses in ons plek ingeskuif het.
Dit het ook nie so eenvoudig gebeud soos wat dit gesê word nie. Juda was in Benjamin se plek in die tronk, maar dit was sy broer en hy het dit gedoen ter wille van sy pa wat 'n baie ou man was se trane.
Abraham het Isak gaan offer, maar dit was vir die Here vir wie hy hierdie kind gegee het.
Alles wat ons van liefde weet en verstaan, val in Jesus se veroordeling weg.
Hy is nie veroordeel vir 'n broer of 'n pa wat Hy liefhet nie.
Die Here het ook nie soos Abraham sy Seun met die offer vir God gaan teruggee nie.
Hy het sy Seun laat veroordeel vir astrante mense wat:
opstandig is en in ernstige verset teen die wil en wet van die Here;
vir mense wat teen die majesteit van die Here sondig;
wat sy genade misbruik en wat daagliks lieg;
mense wat die Here inderdaad self veroordeel het oor al die ongeregtigheid waarin hulle gebore word en elke dag voortlewe.
Die Here het ons so oneindig lief dat die Bybel leer dat Hy sy Seun nie gespaar het nie om ons van sy streng oordeel los te koop.
Jesus is deur die aardse regter oorgelewer sodat ons by die doodstraf oor ons sondes kan verbykom.
Hy is tydens hierdie veroordeling gesmaad en verag sodat ons wat dit veroorsaak het en dit eintlik verdien het, in God se ewige heerlikheid kan ingaan.
Toe Hy tereggestel is, was Hy dors. Ons het Hom toe gal gegee om te drink en daaruit kom dit nou dat ons in ons sterwensoomblikke deurgaan na 'n plek toe waar ons die water van die lewe kan drink.
3. Hy is deur God vervloek, sodat ons die ewige lewe kan hê.
Wat het gebeur voordat God sy Seun vir ons oorgegee het.
Die eerste ding waarvan ons weet wat gebeur het, was dat dit Here ons uitverkies het. Dit het voor die skepping al gebeur (Efesiërs 1:4; Romeine 8:28, 29).
Daarna het die Here sy hele raad so laat verloop dat alles vir ons ten goede moes uitwerk.
Ons is op die sesde dag geskape na God se beeld. Toe val ons in sondes. As gevolg daarvan het die beeld van koningskap en majesteit in ons stukkend geraak.
Nogtans het Hy ons gespaar en bewaar - tydens die sondeval het die Here ons gestraf, maar nie vervloek nie. Hy het die aarde vervloek om ons ontwil.
Later in ons geskiedenis het die Here openbaar dat daar een soort van voltrekking van die doodsvonnis is waarvan Hy nie hou nie, en dit is wanneer iemand aan 'n hout opgehang word. Die Here het in Deuteronomium 21:23 verklaar dat iemand wat aan 'n hout hang vervloek is.
Die vloek van die Here is tog duidelik nie iets positiefs nie.
Die vloek van die Here beteken ten diepste die ewige dood wat diegene wat in die hel sal wees, dit gaan ervaar.
Jesus moes toe gekruisig word. Om die geweldige vernedering te verstaan wat hierdie gebeurtenis vir Jesus ingehou het, moet u onthou dat Hy onskuldig was aan al die aanklagte wat teen Hom ingebring was.
Die heiden Pontius Pilatus het op 'n paar maniere probeer om die Jode te oortuig dat Jesus onskuldig was.
Hy het hom ook daarop beroep dat dit nie net hy was wat Jesus onskuldig bevind het nie. Herodes het hom ook ondervra en onskuldig bevind (Lukas 23:14, 15).
Dit is waarom daar twee keer in die Bybel hierna verwys word dat Jesus, terwyl Hy onskuldig was, skuldig gemaak is.
In Galasiërs 3:13 staan daar dat Hy in ons plek 'n vervloekte geword het,
en in 2 Korintiërs 5:21 dat God Hom in ons plek sonde gemaak het.
Maar juis dit het die onnoembare ellendes vir Jesus veroorsaak. U moet net onthou dat Hy ook as 'n mens aan die kruis gehang het.
Die feit dat God Hom vervloek het, het gemaak dat Hy as mens die pyn daarvan moes dra dat Hy onskuldig gekruisig en vervloek is.
Die ding het die hoogtepunt bereik toe Jesus dit aan die kruis uitgeroep het: "My God, My God, waarom het U My verlaat?"
Dit is verskriklik om te besef dat Jesus werklik 'n Vervloekte geword het, sodat ons die vloek van God kan misloop. Nou kan ons in die hemel gaan woon in plaas van in die hel. Anders gesê: Nou het ons die ewige lewe in die plek van die vloek van God.
Hy het gesterf vir 'n klomp mense wat vervloek behoort te wees vanweë al hulle sondes.
Hulle is 'n klomp mense wat in elke geval elke dag net al dieper in die vloek van die sonde insink as God hulle nie genadig is nie.
Sulke mense verlos Hy van die vloek en gee vir hulle die ewige lewe.
God die Here verseker ons in elke preek weer dat dit alles moes gebeur sodat ons elkeen persoonlik daarby kon baatvind: Ons is verlos en lewe ewig deur die lyding en dood van God se Seun Jesus Christus.